Gandia acull aquest dissabte la XVII "Festa Solidària" de Donació de Sang
11 novembre 2021

## Gandia acull aquest dissabte la XVII "Festa Solidària" de Donació de Sang11 novembre 2021Última actualització: 11 novembre 2021

![](../gestion/img/25832e427fc421fedfdba59ec03554db45d728d041fb467673652c34375d69d3.jpg)  
  

La **regidora de Sanitat i Polítiques Saludables, Liduvina Gil, acompanyada del** **doctor Roberto Roig, cap de servei d’hemodonació del Centre de Transfusió de la Comunitat Valenciana**, ha informat que el pròxim dissabte 14 de novembre se celebrarà la setzena campanya especial de donació de sang "Gandia Solidària", per a la qual es traslladaran dos equips del Centre de Transfusió fins a la nostra ciutat per a atendre a totes les persones voluntàries que acudisquen a donar a l'Ajuntament de 9.30 a 13.30 i de 16.30 a 20:30 hores.

Gil ha iniciat la seua intervenció donant les gràcies a totes les persones que van donar sang l’any passat enmig de la pandèmia (més de 2.000 unitats i 151 nous donants) i als centres de transfusió que desenvolupen la seua tasca durant tot l’any, i ha fet una crida especialment als nous donants, ja que “_donar sang és una decisió que pot salvar una vida o també moltes vides gràcies a que la separació dels elements d’aquest fluid (globus rojos, plaquetes, plasma) permet arribar a més gent_”.

D’altra banda, la responsable de Salut ha assenyalat que enguany any s’han aconseguit per ara 2.152 unitats i 245 primers donants, els quals cal posar en valor perquè suposen una garantia de recull de sang per als hospitals i per als centres sanitaris quan ho necessiten, de manera que “_esperem que aquesta edició siga massiva i puguem superar les xifres del 2020_”.

Per la seua banda, Roig també ha volgut agrair la donació de totes les persones que van donar sang l’any passat amb risc però amb generositat, ja que gràcies a la seua acció “_la CV es va convertir en l’única autonomia que no va patri desproveïment de sang als hospitals_”, els quals, junt amb els centres de transfusió, es van haver de reinventar amb la irrupció de la crisi sanitària per a adaptar-se a les necessitats i circumstàncies extraordinàries.

“_Gandia sempre ha demostrat ser una ciutat solidària, i amb aquesta Festa de la donació és un bon moment per a demostrar la solidaritat amb la gent que ho necessita_”, ha reivindicat el cap del Centre de Transfusió de la CV, qui ha comentat que els centres de donació tracten de ser el pont que uneix la societat civil amb la persona donant.

Malgrat les dificultats dels quasi dos darrers anys, Roig també ha assegurat que enguany a Gandia s’ha aconseguit més sang gràcies a la solidaritat de la ciutadania i a la presència dels centres de transfusió als instituts, Mancomunitat i centres comercials, i hi ha apel·lat a l’altruisme de la gent, sobretot en una època actual de pre-Nadal i Nadal pròxim on encara està present la pandèmia i on la millor prevenció enfront del virus és la vacunació i el compliment de les mesures higiènic-sanitàries.

Finalment, en relació amb la mitja marató que es celebrarà a la ciutat aquest diumenge, el doctor ha recomanat a aquelles persones que disputen la prova no donar el dia d’abans i fer-ho en una altra ocasió, tenint en compte que els centres de transfusió estan presents a la nostra ciutat molts mesos de l’any.

[Twittear](https://twitter.com/share)